**POZIV ZA MEDIJE**

#### **HRVATSKA AKADEMIJA ZNANOSTI I UMJETNOSTI**

#### **Znanstveno vijeće za državnu upravu, pravosuđe i vladavinu prava**

organizira i poziva Vas na Okrugli stol

**Građanskopravna zaštita okoliša**

u srijedu 7. lipnja 2017. s početkom u 10 sati

u velikoj dvorani Palače Akademije u Zagrebu, Zrinski trg 11

Rasprava će se voditi na temelju uvodnih izlaganja:

**Prof. em. Mihajlo Dika**, Pravni fakultet Sveučilišta u Zagrebu

**Prof. dr. sc. Aleksandra Maganić**, Pravni fakultet Sveučilišta u Zagrebu

*Procesnopravni aspekti građanskopravne zaštite okoliša*

**Prof. dr. sc. Tatjana Josipović**, Pravni fakultet Sveučilišta u Zagrebu

*Građanskopravna zaštita od štetnih imisija*

**Damir Kontrec**, sudac Vrhovnog suda RH

*Građanskopravna zaštita okoliša u sudskoj praksi*

**Prof. dr. sc. Maja Seršić**, Pravni fakultet Sveučilišta u Zagrebu

*Međunarodnopravna i građanskopravna odgovornost*

*za štete morskom okolišu*

**Snježana Frković**, zamjenica Glavnog državnog odvjetnika RH

*Neki aspekti pravne zaštite okoliša u praksi DORH-a*

Aktualne teškoće koje utječu na život i zdravlje stanovnika Slavonskog Broda uzrokovane dugotrajnim štetnim imisijama koje najvećim dijelom dolaze iz rafinerije nafte s područja susjedne Bosne i Hercegovine zahtijevaju iznalaženje modela pravne zaštite okoliša i zdravlja građana općenito a naročito onih koji žive na tom području. U spomenutom slučaju to je otežano zbog međunarodnopravnog i političkog aspekta zaštite okoliša i činjenice da je riječ o prekograničnom onečišćenju - uzrok je u jednoj a posljedice u drugoj državi.

Nakon što su na ranije održanim okruglim stolovima razmotrene upravnopravna i kaznenopravna zaštita okoliša i o tome objavljene knjige potrebno je utvrditi postoje li djelotvorna sredstva na građanskopravnoj osnovi primjenom kojih bi se općenito spriječilo onečišćenja i ako je do njih došlo sanirale posljedice. S druge strane, u Hrvatskoj se javnost sve više polarizira oko pitanja dopustivosti ostvarenja važnih investicijskih projekata koji mogu potaknuti razvoj gospodarstva, ali i ugroziti nacionalna prirodna bogatstva, neovisno o njihovoj gospodarskoj iskoristivosti. Stoga je važno pronaći optimalan model preventivnih oblika građanskopravne zaštite kojim bi se spriječila onečišćenja okoliša.

S procesnopravne točke motrišta valja preispitati djelotvornost postojećih sredstava pravne zaštite okoliša i razmotriti mogućnost kolektivne pravne zaštite kao moćnog sredstva pritiska na moguće onečišćivače okoliša kako bi ih se prisililo da prestanu sa sadašnjom nedopuštenom i nadasve štetnom praksom. U vezi s time valja posebno razmotriti kako postupiti sa štetnim imisijama – njihovim štetnim utjecajem prekogranične naravi što zahtijeva da se razmotre i međunarodni aspekti pravne zaštite okoliša. U posljednje vrijeme vidljiva su nastojanja da se odgovornost za štete nastale onečišćenjem okoliša, naročito one prekogranične naravi, prebacuje s države na privatne osobe koje obavljaju djelatnosti što prouzrokuju štetu za okoliš, a to znači da se pravna zaštita okoliša preusmjerava na primjenu instituta građanskog prava o popravljanju šteta nastalih djelovanjem štetnika koji obavljaju takve djelatnosti. To potvrđuje sudska praksa iz područja građanskopravne zaštite okoliša. No, u tome se javljaju brojne teškoće koje treba raspraviti i ocijeniti kako ih ukloniti ili barem umanjiti kao što su pitanje aktivne i pasivne legitimacije u takvim sporovima, visokih troškova vještačenja i sposobnosti tužitelja da ih predujmljuje, dugotrajnost sudskih postupaka. Kako je državno odvjetništvo aktivno legitimirano za podnošenje ekološke tužbe važno je razmotriti pojedina pitanja državnoodvjetničke prakse u zaštiti okoliša.

**Za više informacija**: akademik Jakša Barbić, jaksa.barbic@zg.t-com.hr.

Srdačno Vas pozdravljamo, zahvaljujemo na suradnji i očekujemo Vaš dolazak.

Gordana Poletto Ružić

Ured za odnose s javnošću i medije HAZU